ming030890/wiki-yue-high-quality huggingface dataset:
11月30號

11月30號係公曆年嘅第334日（閏年第335日），離年尾重有31日。
<< - 11月 - >>



大件事
1609年：伽利略第一次用望遠鏡睇月球。
1924年：阿爾巴尼亞成立共和國。
1924年：第一次用無綫電傳張圖過大西洋對面。
1936年：英國倫敦為1851年世界博覽會而起嘅水晶宮畀火燒晒。
1939年：蘇聯紅軍越芬蘭邊界，去到曼諾海姆防線，冬季戰爭爆發。
1975年：香港九廣鐵路舊九龍車站收檔，由新九龍車站取代。
1995年：中國中央電視台電視劇頻道前身「中國中央電視台文藝頻道」開播。
1996年：臺灣發生彭婉如命案，民主進步黨婦女發展部主任彭婉如搭的士返飯店途中一去唔返，12月3號發現其屍體。
1999年：反全球化嘅人喺美國西雅圖遊行，搞到世界貿易組織開幕禮要取消。
2002年：香港陸羽茶室槍殺案（中文：陸羽茶室槍殺案）。
2006年：南非成為全球第五個、非洲頭一個承認同性婚姻合法嘅國。
2006年：Windows Vista同Microsoft Office 2007提供大量授權。
2018年：香港新酒例《2017年應課稅品（修訂）條例草案》生效，禁止任何人喺業務過程中，向18歲以下人士售賣同供應多過1.2%乙醇嘅酒，試飲都唔得，違例者一經定罪最高可被罰款5萬港元。聚會或者社交活動可以豁免，酒類烹調嘢食譬如酒心朱古力、醉雞都可以豁免。
2018年：香港一部接載機場員工返工嘅冠忠巴士旅遊巴喺青衣島長青公路撞向一部打死火燈停喺路面嘅的士，有乘客被拋出車外，連埋兩架車司機最少6死31傷。冠忠巴士主席黃良柏話今次係公司旗下旅遊巴發生最嚴重嘅意外。
2018年：2018年二十國集團布宜諾斯艾利斯峰會開幕，會期至12月1號。
雙魚宮

雙魚宮（粵拼：soeng1 jyu4 gung1）係占星術黃道十二宮入面嘅第１２宮，亦即係最後一宮，黃經由330°去到360°。雙魚宮喺太陽節氣係由雨水之後去到春分之前，大約係每年嘅2月19號去到3月20號。雙魚宮喺天文學對應嘅星座係雙魚座，守護星（中文：行星 (占星術)#占星十二星座與宮位的主星）係海王星，代表顏色係水藍色。
喺也門占星學（中文：也門占星學）入面，雙魚宮嘅附庸星（中文：附庸星）係金星，代表住金星嘅表面（中文：金星地質）同大氣層（中文：金星大氣層）；喺密宗占星學（中文：密宗占星學）入面，雙魚宮嘅神秘守護星同層次守護星係冥王星。

黃道十二宮
♈︎ 白羊宮；
♉︎ 金牛宮；
♊︎ 雙子宮；
♋︎ 巨蟹宮；
♌︎ 獅子宮；
♍︎ 處女宮；
♎︎ 天秤宮；
♏︎ 天蠍宮；
♐︎ 射手宮；
♑︎ 摩羯宮；
♒︎ 水瓶宮；
♓︎ 雙魚宮。

象徵
雙魚宮嘅符號係兩條連結喺埋一齊嘅魚，一條向上一條向下，代表住善良同邪惡，又或者係現實同夢幻，亦都代表人嘅兩隻腳掌。雙魚宮嘅喺占星學入面嘅２分類法入面係陰陽裡面嘅陰性星宮（中文：陰性星宮），占星學入面嘅３分類法入面，呢個係４元素說裡面嘅４分類法入面嘅水象嘅變動星座，意象係恢宏嘅靈性（精神）海洋。雙魚座嘅典型特徵係：同情，慈悲，多愁善感，鍾意幻想同浪漫。
金星同也門占星學（中文：也門占星學）嘅附庸星（中文：附庸星）一樣，係雙魚宮嘅擢升守護星。
占星術認為人類直至2150年都係處於雙魚座年代（中文：星座年代#星座年代與文化），2150年開始就入咗去寶瓶座年代（中文：星座年代#星座年代與文化）（可以參考新紀元運動（中文：新紀元運動））。

符號編碼
雙魚宮嘅符號係♓，呢個符號編碼記載喺雜項符號（中文：雜項符號 (Unicode區段)#區段字符表）。
U+2653 ♓ pisces
艾絲維亞·莉·巴山

艾絲維亞·莉·巴山（英文：Aishwarya Rai Bachchan，1973年11月1號—）係印度演員，1994年度世界小姐冠軍，之後投身波里活拍戲，逐漸成為全國出名嘅影星。佢獲獎無數，包括兩次贏得印度電影觀眾獎，亦一度畀人封為世界上最靚嘅女人。
佢老公係印度影星Abhishek Bachchan（印度傳奇影星阿米達巴山嘅仔）結婚，兩人有一個女。

早年生活
1973年11月1號，佢喺印度南部卡納塔克邦嘅門格洛爾（Mangalore）一條講圖盧話嘅村莊出世。佢爸爸Krishnaraj喺軍隊嘅生物學家，而佢媽媽Vrinda喺家庭主婦。佢哥哥Aditya就做工程師。
當佢讀高中時，佢屋企移居孟買，而佢亦開始模特兒工作。佢喺少年時，接受過五年嘅印度傳統舞蹈同音樂訓練。雖然曾經諗過做藥劑師或建築師，最後決定以模特兒為職業。

演藝事業
艾絲維亞莉巴山，2014年
1991年，佢贏咗一個國際超級模特兒大賽，兼且成為美國雜誌Vogue嘅封面模特兒。1993年，佢參與演出印度影星阿米爾汗同Mahima Chaudhry主演嘅百事可樂廣告，開始喺印度出名。1994年，佢贏得印度小姐亞軍，兼代表印度參加者1994年度南非舉行嘅世界小姐比賽，仲贏咗世界小姐冠軍。佢之後繼續做模特兒工作，直至轉行拍戲。
1997年，佢第一次拍電影，喺印度導演曼尼拉南執導嘅泰米爾話電影《影壇政壇兩冤家》("Iruvar", aka "Duo")一人演兩角。拍過幾齣泰米爾話同印地話電影後，佢終於憑1999年嘅愛情歌舞片，由Sanjay Leela Bhansali執導嘅 "Hum Dil De Chuke Sanam"帶嚟事業突破。，不單止影片商業上大賣，更加令佢贏得印度電影觀眾獎最佳女演員獎。同年佢主演嘅電影"Taal"，無論喺印度抑或美國都贏得商業上嘅成功。
艾絲維亞莉同Madhuri Dixit合演Devdas
2002年，佢再次同導演Sanjay Leela Bhansali合作，連同印度影星沙魯克汗、Madhuri Dixit主演歌舞片Devdas。電影叫好叫座，成功打入2002年康城影展，又畀美國時代雜誌譽為千禧年代十大電影之一，全球錄得1100萬美金票房。電影贏咗十個印度電影觀眾獎，包括令艾絲維亞莉贏得佢個人第二個印度電影觀眾獎最佳女演員獎。同年，佢連同阿迷達巴山、阿米爾汗、沙魯克汗同Preity Zinta出席英國兩場"From India With Love"表演，超過十萬觀眾入場睇。
艾絲維亞莉巴山參與2008康城影展
2004年，佢拍英語電影《愛鬥氣 愛上你》，錄得2千4百萬美金票房，喺國際影壇闖出名堂。2005年，佢主演嘅美國電影《調情魔師》，卻被劣評如潮。之後，佢有份參演嘅"Dhoom 2"(2006)同"Jodhaa Akbar"(2008)都票房大賣，分別錄得一千四百萬美金票房。
2009年，佢參演荷理活電影《傻豹遇著烏Sir Sir續集》。2010年，佢再次同導演曼尼拉南合作拍攝電影，電影分為泰米爾話版嘅"Raavanan"(2010)同印地話版嘅"Raavan"(2010)，泰米爾話版票房大賣，但印地語版就票房失利。2012年，佢本被選中主演電影"Heroine"(2012)，但因為懷孕而辭演。
巴山夫婦，2010年
艾絲維亞莉巴山，2013年
艾絲維亞莉巴山，2016
2016年，佢主演電影 "Sarbjit"(2016)，而影片亦在康城影展首映。之後佢再同曼尼拉南導演合作，拍攝電影"Ponniyin Selvan I"(2022)同埋"Ponniyin Selvan II"(2023)，前者錄得票房6千3百萬美金，係史上其中一齣票房最高嘅泰米爾話電影。

其他工作
1999年，佢獲委任為浪琴錶卓越大使。2003年，佢成為第一個參與康城影展評審團嘅印度演員。同年，佢獲委任為歐萊雅品牌大使。2006年，佢聯同其他印度影星參與2006年墨爾本英聯邦運動會閉幕禮。
慈善事工方面，佢係聯合國小型信貸發言人。佢亦係動物權益組織PETA印度分部嘅支持者。2004年，佢成立以佢自己為名嘅慈善基金以幫助印度貧困大眾。佢又致力推廣關於兔唇同愛滋病兒童嘅工作。

私人生活
1999年，佢同印度影星薩爾曼汗拍拖，但兩人喺2002年分手。佢之後同演員Vivek Oberoi拍拖但係喺2005年分開。
Abhishek Bachchanr雖然喺2000年同2003年同艾絲維亞莉合作拍電影，但佢話直至2006年拍攝電影"Dhoom 2"時兩人先至墜入愛河。佢哋係2007年1月14號宣佈訂婚，兼且係同年4月20號舉行傳統印度教婚禮。婚後，佢哋夫婦先後出席康城影展，以及美國名主持Oprah Winfrey節目。
佢喺2011年11月16號生咗一個女。2020年7月12號，佢同嗰女確診新冠肺炎。7月17號，兩母女據報要入院治理，直至7月27號先至康復可以出院。
苗栗市

苗栗市（粵拼：miu4 leot6 si5；臺灣客家語四縣腔：meuˇ lid sii）喺臺灣西北部，大概喺苗栗縣嘅中間偏西北處，係全縣政治中心。北以後龍溪同後龍鎮為界，東隔後龍溪同頭屋鄉、公館鄉相望，南鄰西湖鄉、銅鑼鄉。行政區輪廓似倒立嘅「香圓瓜」，北闊南窄，南北較長，總面積約37.8872平方公里。市名源自於平埔族原住民貓裏社。主要河川除後龍溪外，重有穿越西部山區嘅後龍溪支流南勢溪。最大住民族群係客家人（約佔87.4%左右），通行語言係四縣腔客家話同埋國語。
苗栗市雖係苗栗縣政治中心，但人口略呈現衰退趨勢，同苗北頭份市、竹南鎮人口成長持平有相當落差，雖然人口俾頭份超越，但依然係縣內人口密度最高嘅城市。

政區
苗栗市政區而家劃分為28里，市公所喺建功里。依代表會選區可分為：
第一選區（紅）：中苗里、玉華里、玉清里、青苗里、維祥里、維新里
第二選區（黃）：大同里、水源里、玉苗里、高苗里、恭敬里、新苗里、綠苗里、勝利里
第三選區（青）：上苗里、北苗里、清華里、福安里、福星里、嘉新里、嘉盛里
第四選區（綠）：文山里、文聖里、建功里、南勢里、福麗里、新川里、新英里
澳門特別行政區行政長官

澳門特別行政區行政長官（葡文：Chefe do Executivo，俗稱特首，即係「特區首長」嘅意思）係澳門特別行政區政府嘅首長同埋澳門特別行政區嘅最高代表。呢個位喺1999年12月20號設立，大致上代替咗澳門回歸之前澳門總督嘅職務。每屆任期5年，可以連任一次。候任行政長官係岑浩輝。
曹敏莉

曹敏莉（Mandy Cho，1982年9月2號—）係前香港女藝人。
曹敏寶

曹敏寶（英文：Mable Cho，1986年3月17號—），用過藝名曹蕙蘭，籍貫上海，美籍華人，香港女歌手，喺2007年參加有線電視搞嘅「線動真音樂全港公開賽2007」攞到季軍，曾經喺有線娛樂台做過節目主持，喺2011年出道做歌手。佢家姐係港姐藝人曹敏莉。
艾卡馬特

艾卡馬特（英文：FC Akhmat Grozny），係俄羅斯格羅茲尼嘅一間職業足球球會，依家踢緊俄羅斯超級足球聯賽。
萬聖夜

萬聖夜（英文：Halloween，可以借入粵語做粵拼：haa1 lou1 win1）係嚟自西方世界嘅一個傳統節慶，每年喺10月31號嗰陣舉行。
喺廣東話入面，萬聖夜又有叫西洋盂蘭節、哈囉喂、鬼佬盂蘭（節）、（番）鬼佬鬼節，之不過坊間好多人講萬聖節，查實係萬聖節前夕至真。呢個節慶係北美同埋英倫諸島至多人過，跟住係澳洲同紐西蘭。嗰晚細路會扮鬼扮馬，逐家逐戶拍門𠼮人畀糖果過佢哋，佢哋見人應門就會講 Trick or Treat（呢三個字直譯係「整蠱定甜頭」，意譯做「唔畀糖就搞搞震」又得，言下之意即係「而家是必要你揀，一係派糖過我，一係整鬼你）。聽到呢句說話，屋主就習慣派糖果過佢哋。

詞源
睇埋：諸聖日
萬聖夜嘅英文「Halloween」其實係「All Hallows' Eve」嘅縮寫，類似平安夜嘅「Christmas Eve」噉，係指「萬聖日」（All Hallows' Day，又叫All Saints' Day）嘅前一晚。
事實上 ｢Halloween｣ 有個舊串法 ｢Hallowe’en｣，當中嘅 ｢e’en｣ 就係 ｢even｣（即係 eve，前夕）嘅減筆。

傳統
萬聖夜嘅兩個傳統活動，化粧同攞糖（英文：Trick-or-treating）（Trick-or-Treating）其實都有意思。化粧其實係為咗喺百鬼夜行嘅萬聖夜，裝扮到比鬼怪更加得人驚，噉就可以嚇走佢哋，唔驚俾佢哋騷擾。而拍門攞糖嘅行為其實係重現返中世紀時期，一啲窮人會喺萬聖節當日逐家逐戶去拍門問人攞嘢食，然後喺第二日追思節為嗰啲家庭已故嘅成員祈禱嘅舉動。
萬聖夜嘅主題係鬼怪、嚇人，以及同死、魔法、怪物有關嘅事物。而通常同萬聖夜扯上關係嘅事物有鬼魂、食屍鬼、巫婆、蝙蝠、黑貓、貓頭鷹、精靈、殭屍、骷髏同惡魔等，重有虛構人物例如吸血殭屍同科學怪人。
黑色同橙色係萬聖夜嘅傳統色，但而家萬聖夜嘅產品亦都會用紫色、綠色同紅色。而秋天嘅元素例如南瓜同稻草人等，都係萬聖夜嘅象徵。
雖然傳統上萬聖夜嘅化粧係扮鬼，但係而今嘅流行做法已經唔一定係扮鬼。例如，喺北美好多人會扮例如超級英雄、扮公主等等，有啲基督徒就反轉會扮聖人。
日本維新會

日本維新會（日文：日本維新の会；英文：Japan Innovation Party）係日本嘅一個政黨，簡稱維新會。維新會標榜自己嘅立場係改革保守，依家嘅黨代表係吉村洋文。維新會嘅起源係大阪維新會，所以維新會一直喺大阪，以至近畿地方有好高嘅支持度。

黨史
2010年4月19號，當時嘅大阪府知事橋下徹同埋當地一啲有志一同嘅議員組成咗大阪維新會，呢個就係日本維新會嘅母體。到2011年，大阪維新會第一次參選地方選舉就大有斬獲，為佢哋向國政選舉進發打咗支強心針。2012年，大阪維新會決定參加呢年舉行嘅眾議院選舉，先後同日本創新黨、太陽黨合併，加強大阪以外嘅勢力，最後維新會成為眾議院第三大黨。不過兩年後，黨內大老石原慎太郎同橋下徹因為立場唔同而分裂，橋下嗰一邊就成立咗維新黨。又過咗年幾（2015年），維新黨又因為係咪要同民主黨、共產黨呢啲左翼政黨合作而分裂，反對嘅一方（例如橋下徹等人），就成立咗依家嘅日本維新會。不過初時個名叫做「おおさか維新の会」，中文即係「大阪維新會」，到2016年8月改做依家個名。
2017年7月，東京都舉行知事同議會選舉，由自民黨退黨參選嘅小池百合子當選知事一職，而佢所帶領嘅都民第一會亦都喺議會入面大勝，掀起一陣「小池旋風」。當時維新會未有明確支持小池，喺議會選舉就喺苦戰下守住一席。另一方面，執政自民黨喺東京都一戰大敗，開始感覺到有執政壓力。到9月25號，自民黨以北韓飛彈威脅為由解散國會。呢次選舉，維新會就同小池臨急臨忙成立嘅希望之黨結盟，講好咗希望之黨唔會喺維新會地頭──大阪參選，而維新會亦都唔會喺希望之黨地頭──東京參選。不過，今次選舉結果唔係太好，維新會喺地頭大阪由14席跌到11席，普遍認為同維新會冇咗橋下領導、同希望之黨合作效果唔好、新成立嘅立憲民主黨扯走一部分票都有關。
2021年，維新會喺嗰年嘅眾議院選舉入面大勝，有41席，喺大阪更加攞到19區當中嘅15區（剩低4區係公明黨出選嘅選區，維新會有默契唔會派人出選），一躍成為眾議院第三大黨。
2022年黨代表松井一郎宣佈，喺2023年大阪市長任期完咗之後就會退出政壇，並且喺7月參議院選舉之後就辭任黨代表。遺缺有3個人競爭，包括馬場伸幸、足立康史同梅村美穗。一開始馬場嘅提名人數已經有306人，領先另外兩個人好多，最後馬場以大比數差距當選新任黨代表。
聖女貞德

聖女貞德（粵拼：sing3 neoi2 zing1 dak1，法文：Jeanne d'Arc，1412年1月6號—1431年5月30號）係法國民族英雄、軍事家、天主教嘅聖人。喺英法百年戰爭（1337年 - 1453年）之中，貞德帶領法國軍隊對抗入侵嘅英軍，最後喺康邊俾勃艮第軍隊捉咗，燒死埋。
貞德原本係一個法國農家女，佢話喺十六歲時嘅一日，喺村後嘅大樹之下見到天使聖米迦勒、聖瑪嘉烈、聖凱瑟琳，得到「天主嘅啟示」，要求佢帶兵收復當時俾英國人佔咗嘅法國土地。幾番轉折，貞德得到兵權，喺1429年用九日幫奧爾良解圍，好多次帶兵打敗英國嘅侵略者，重促成擁有王位承繼權嘅查理七世喺同年7月16號加冕做國王。聖女貞德1430年喺康邊一次小衝突之中俾勃艮第軍隊捉咗，英國人無幾耐用咗一大筆錢買佢返嚟，由英國控制嘅宗教裁判所判佢係異端，以女巫罪判處火刑，1431年5月30號喺法國盧昂（Rouen）當眾燒死。
廿年後英國人被徹底逐出法國嗰陣，貞德阿媽說服教宗嘉禮三世重審貞德件案，最終喺1456年幫佢翻案。1920年5月16號貞德俾教宗本篤十五世封聖。
貞德死後變成西方文化嘅一個重要角色。由拿破崙到而家，法國嘅政治人物都用佢嘅形象嚟宣傳，主要嘅作家同作曲家，包括莎士比亞、伏爾泰、席勒、威爾第、柴可夫斯基、馬克吐溫、蕭伯納、布萊希特都作咗唔少同佢有關嘅作品，重有大量以聖女貞德為題材嘅電影、戲劇、音樂亦一路都有，直到今時今日。

名字
聖女貞德嘅名字有唔同寫法。喺十六世紀之前，佢個名冇一個標準嘅拼法；佢嘅姓通常寫做「Darc」，冇撇號，但都有啲變體，好似「Tarc」、「Dart」或者「Day」。佢老豆個名喺佢受審嗰陣寫做「Tart」。 喺查理七世1429年授予佢紋章嘅信件入面，佢被稱為「Jeanne d'Ay de Domrémy」。 貞德可能從來冇聽過人叫佢「Jeanne d'Arc」。第一個有紀錄叫佢呢個名嘅時候係1455年，即係佢死咗24年之後。
佢細個嗰陣冇學過讀寫， 所以佢寫信都係口述畀人聽。 佢後來可能學識簽名，因為啲信有佢簽名，甚至可能學識讀書。 貞德喺佢啲信入面自稱Jeanne la Pucelle（「處女貞德」）或者la Pucelle（「處女」），強調佢嘅貞潔，仲會簽「Jehanne」。到咗十六世紀，佢就開始被稱為「奧爾良少女」。

  受英格蘭亨利六世控制
  受勃艮第公爵菲利普三世控制
  受法蘭西查理七世控制
聖女貞德大約喺1412年出世， 喺多姆雷米拉普塞爾，呢個係默茲河谷嘅一條小村，而家屬於法國東北部孚日省。 佢嘅確實出生日期唔知，而且佢自己講過嘅年齡都好含糊。 佢嘅父母係雅克·達爾克同伊莎貝爾·羅梅。貞德有三個兄弟同一個家姐。 佢老豆係個農民， 有大概50英畝嘅田地， 仲做埋村裏面嘅官，收稅同做更夫頭目嚟幫補家計。
佢出世嗰陣正值英法之間打緊百年戰爭，呢場戰爭喺1337年開始， 係為咗英國喺法國嘅領土同英國對法國王位嘅要求而打。 差唔多所有戰事都發生喺法國，搞到佢嘅經濟一塌糊塗。 貞德出世嗰陣，法國分成幾派。法國國王查理六世經常發精神病，冇能力管治國家； 佢個細佬路易·瓦盧瓦（奧爾良公爵）同佢嘅表兄弟約翰無畏（勃艮第公爵）為咗攝政權爭咗好耐。1407年，勃艮第公爵下令暗殺奧爾良公爵路易一世， 引發咗內戰。 奧爾良公爵查理十三歲繼承咗佢老豆嘅爵位，由阿爾馬尼亞克伯爵貝爾納七世監護；佢嘅支持者就被叫做「阿爾馬尼亞克派」，而支持勃艮第公爵嘅就叫做「勃艮第派」。 後來嘅法國國王查理七世因為佢四個哥哥都死咗，所以繼承咗法國王儲嘅頭銜， 仲同阿爾馬尼亞克派聯盟。
英格蘭亨利五世喺1415年入侵法國嗰陣就利用咗法國內部嘅分裂。 勃艮第派喺1418年攻陷巴黎。 1419年，王儲提出休戰，想同勃艮第公爵談和，但係公爵喺談判期間畀王儲嘅阿爾馬尼亞克派支持者暗殺約翰無畏咗。新嘅勃艮第公爵菲利普善良就同英國人結盟。 查理六世指控王儲謀殺勃艮第公爵，宣佈佢冇資格繼承法國王位。 喺查理病咗嘅時候，佢老婆巴伐利亞嘅伊莎貝爾代佢簽署咗特魯瓦條約， 將佢哋個女瓦盧瓦王朝嘅凱瑟琳嫁畀亨利五世，將法國王位嘅繼承權畀咗佢哋嘅後代，實際上剝奪咗王儲嘅繼承權。 呢件事令人懷疑王儲唔係查理六世嘅親生仔，而係伊莎貝爾同被謀殺嘅奧爾良公爵通姦生嘅。 1422年，亨利五世同查理六世相隔兩個月就死咗；根據條約，九個月大嘅英格蘭亨利六世就係英法雙重君主制嘅名義繼承人，但係王儲都宣稱要繼承法國王位。

早年生活
Joan of Arc 最早期的現存畫像； 克萊門·德·福昆伯格（Clément de Fauquembergue）於1429年5月所繪（法國國家檔案館）
Joan細個嗰陣，佢會做家務、紡羊毛、幫佢老豆打理田地，仲會照顧佢哋嘅牲口。佢阿媽負責教佢宗教知識。 Domrémy大部分地區係巴爾公國嘅一部分， 但佢嘅封建地位唔太清楚； 雖然周圍係親勃艮第派嘅土地，但當地人係效忠阿馬尼亞克派。 到咗1419年，戰爭開始影響到呢個地方， 而喺1425年，Domrémy遭到攻擊，啲牛畜俾人偷咗。 呢件事令到村民覺得，要趕走英國人先至可以實現和平。Joan喺呢次突襲後出現咗第一次嘅異象。
Joan後來證實，佢十三歲嗰陣，大約係c. 1425，佢喺花園度見到一個佢認為係聖米迦勒圍住一班天使出現。 喺呢次異象之後，佢話佢喊咗，因為佢想嗰啲天使帶佢走。 喺佢嘅一生之中，佢不斷見到聖米迦勒嘅異象， 聖米迦勒係Domrémy地區嘅守護聖人，佢係法國嘅捍衛者。 佢話佢經常會見到呢啲異象，特別係當教堂鐘聲響嘅時候。 佢嘅異象仲包括聖瑪格麗特同聖嘉芙蓮；雖然Joan冇話係邊兩位聖人，但好大可能係安提阿的瑪格麗特同亞歷山大的嘉芙蓮，因為佢哋係當地最有名嘅聖人。 呢兩位聖人都係貞潔嘅聖女，佢哋喺面對強大敵人時仍堅持信仰，經歷酷刑，並最終為信仰而殉道，堅守貞潔直至死去。 Joan證實佢向呢啲聲音發過貞潔誓言。
摩西

摩西（希伯來文：מֹשֶׁה‎，羅馬拼音：現代 Moshe、Tiberian Mōšeh；古希臘文：Mωϋσῆς；阿拉伯文：موسىٰ‎，羅馬拼音：Mūsa；英文：Moses），天主教叫梅瑟，景教叫牟世法王，係希伯來聖經之中，一位宗敎領袖、法律制訂人以及先知。傳統上，認為五經係佢寫嘅。希伯來文中，又叫佢做 ｢我哋嘅先生（拉比）摩西｣（希伯來文：מֹשֶׁה רַבֵּנוּ‎，羅馬拼音：Moshe Rabbenu）。佢係猶太敎中，係極為重要嘅先知。基督敎同回敎等宗敎之中，都認為佢係好重要嘅先知。
根據《出埃及記》，摩西響佢族人大增嘅時候出世，埃及王驚佢哋會幫敵人手，所以就要殺晒所有族人啱啱出世嘅男仔。而摩西就響呢個時候出世，之而過去咗埃及王室屋企，避過呢劫。佢最後帶領喺埃及過住奴隸生活嘅以色列人離開埃及，到達上帝所預備嘅流奶與蜜之地—迦南地。
大多數學者認為聖經中嘅摩西係一個傳奇人物，但仍然保留摩西或者類似摩西嘅人物喺公元前13世紀存在嘅可能性。 拉比猶太教計算出摩西嘅壽命係公元前1391年至1271年； 杰羅姆建議係公元前1592年，而詹姆斯·厄舍建議佢出生於公元前1571年。 埃及名字「摩西」喺古埃及文學中有提及。喺猶太歷史學家約瑟夫嘅著作中，引用咗古埃及歷史學家馬内托嘅記載，講述一個叫奧薩爾瑟夫嘅叛逆古埃及祭司，佢改名做摩西，帶領一場成功嘅政變反對當時嘅法老，之後統治埃及幾年，直到法老重新掌權並驅逐咗奧薩爾瑟夫同佢嘅支持者。
摩西經常喺基督教藝術同文學中被描繪，例如米開朗基羅嘅《摩西》同埋喺好幾棟美國政府大樓嘅作品。喺中世紀同文藝復興時期，佢經常被描繪成有細角，呢個係由於武加大譯本聖經嘅拉丁文翻譯錯誤引起嘅，儘管有時候呢個可能反映基督徒嘅矛盾心態或者有明顯嘅反猶太主義含義。

名字嘅詞源
《發現摩西》，勞倫斯·阿爾馬-塔德馬爵士嘅畫作，1904年
埃及語詞根msy（「……嘅仔」）或者mose被認為可能係個詞源，可以話係省略咗神嘅名字嘅神名縮寫。後綴mose喺埃及法老嘅名字中出現過，例如圖特摩斯（「托特所生」）同拉摩斯（「拉所生」）。 拉美西斯嘅其中一個埃及名字係Ra-mesesu mari-Amon，意思係「拉所生，阿蒙所愛」（佢仲叫做Usermaatre Setepenre，意思係「光明同和諧嘅守護者，光明中嘅強者，拉嘅選民」）。語言學家亞伯拉罕·耶胡達根據塔納赫畀出嘅拼寫，認為佢結合咗「水」或者「種子」同「池塘，水面」，因此得出「尼羅河之子」嘅意思（mw-š)。
聖經記載摩西出生嘅故事為佢提供咗一個民間詞源學嚟解釋佢名字嘅表面意思。 據講係法老嘅女兒畀佢呢個名：「佢成為咗佢個仔。佢叫佢摩西 [מֹשֶׁה，Mōše]，話：『我將佢從水中拉出嚟 [מְשִׁיתִֽהוּ，mǝšīṯīhū]。』」 呢個解釋將佢同閃米特語系詞根משׁה，m-š-h聯繫起嚟，意思係「拉出嚟」。 11世紀嘅托沙福特學者以撒·本·亞設·哈利維指出，公主畀佢嘅名字係主動分詞「拉出者」（מֹשֶׁה，mōše），而唔係被動分詞「被拉出者」（נִמְשֶׁה，nīmše），實際上預言摩西會將其他人拉出（埃及）；呢個解釋已經被一啲學者接受。
聖經故事中嘅希伯來語詞源可能反映咗一種抹去摩西埃及出身痕跡嘅嘗試。 佢名字嘅埃及特徵已經被古代猶太作家如斐洛同約瑟夫認定。 斐洛將摩西嘅名字（古希臘文：Μωϋσῆς，羅馬拼音：Mōysēs，意思係  ｢Mōusês｣）同埃及（科普特語）嘅「水」字（môu，μῶυ）聯繫起嚟，呢個係講緊佢喺尼羅河畔被發現同聖經嘅民間詞源學。 約瑟夫喺佢嘅《猶太古史》中聲稱，第二個元素-esês嘅意思係「被拯救嘅人」。一個埃及公主（根據《出埃及記》嘅聖經記載，係佢畀摩西呢個名）點解會識希伯來語呢個問題令中世紀嘅猶太評論家如亞伯拉罕·伊本·以斯拉同希西家·本·馬諾阿都感到困惑。希西家建議佢要麼皈依咗猶太教，要麼從約基別（摩西嘅母親）嗰度得到咗提示。 喺《出埃及記》中畀摩西改名嘅埃及公主冇畀名。不過，約瑟夫知道佢叫做塞穆提斯（識別為塞穆特），而一啲猶太傳統嘗試將佢同《歷代志上》4:17中一個叫做比提雅嘅「法老嘅女兒」聯繫起嚟，但其他人指出呢個可能性唔大，因為冇文本跡象顯示呢個法老嘅女兒就係畀摩西改名嗰個。
伊本·以斯拉對摩西個名嘅由來畀咗兩個可能性：佢相信要麼係埃及名字嘅翻譯而唔係音譯，要麼法老嘅女兒識講希伯來語。
肯尼斯·基辛認為希伯來語嘅詞源最有可能係啱嘅，因為希伯來語m-š-h嘅發音同當時埃及語msy嘅發音唔相符。
龐卓欣

龐卓欣（英文：Ada Pong，1992年5月12號—）係2015年度香港小姐競選亞軍。
余慕蓮

余慕蓮（英文：Yu Mo Lin，1937年7月4號—）係香港甘草女演員，廣州出世，1969年開始有幕前演出。

演出作品
呢個表唔完整，歡迎加料。
陳明憙

陳明憙（英文：Jocelyn Chan，1992年5月2號—）係香港華語流行音樂唱作女歌手，演員同音頻治療師，2016年帶着首張創作專輯《童裝高跟鞋》出道，主要唱國語歌。為香港音樂人陳少琪同前唱片騎師黃靄君嘅大女。佢喺美國洛杉磯南加州大學畢業，主修歷史，副修音樂產業。出道獲得十幾個新人同唱片銷量獎。曾就讀香港英基港島國際學校。2024年正式變成全獨立歌手。
速讀

速讀（粵音：cuk1 duk6），意即快速閱讀，泛指一啲幫人睇書睇得快啲嘅技巧，旨在希望閱讀快得嚟又唔會影響理解同記憶，從而提升閱讀嘅效率。速讀通常會用到嘅各種認知心理學同心理語言學概念，例如係分塊記憶或者去除默讀呀噉。
速讀亦可以用到以下嘅原理：
擴大視野：透過擴大視野，令對眼睇到嘅字數增加。
眼腦直映：一種反應過程，眼睇到嘢後，個腦要即刻反應。
到咗廿一世紀初，相關領域（認知心理學同心理語言學等）嘅學者普遍都質疑市面上常見嘅速讀法，覺得佢哋實際上根本冇用。例如法國認知神經科學家史丹尼斯拉斯·迪艾恩就話，聽到有人聲稱可以一分鐘讀一千隻字「必定要對佢嘅宣稱存有懷疑」。

技巧原理
睇埋：閱讀、工作記憶同心理語言學
速讀技巧好多時都係建基於心理語言學上嘅理論模型，尤其係啲探討「閱讀涉及咩認知過程」嘅模型。

去除默讀
内文：默讀
啲人講速讀，好多時都會講所謂嘅眼口腦關係，尤其係講「閱讀唔應該經過把口」。
根據呢種觀點，一般人睇書嘅時候，佢哋一路睇住啲文本、會一路默讀（把口成日都會一路跟住讀出睇到嘅文字）然後個腦先會諗同記低由文本度接收到嘅資訊。有啲人於是就主張，話默讀係速讀嘅一大阻礙：佢哋話，眼嘅視線所及通常係一塊平面（例如成頁紙）咁大而唔只係一點咁細，例如睇相或者電影等嘅圖像嗰陣，人可以一吓睇晒成個畫面，唔需要由上到下或者由左到右順序噉睇，亦唔使把口喺度默讀。持有呢種觀點嘅人提倡所謂嘅眼腦直映，即係要壓抑默讀，養成「啲資訊由眼直接上腦」嘅習慣。噉睇書嗰時就可以一眼睇一行以上咁多嘅資訊，甚至將多行文字夾做一個畫面。
不過亦有實驗證據指，去除默讀實際上根本無助提升閱讀速度，或者就算提升到閱讀速度，都會搞到理解同記憶變差。

第啲技巧
睇埋：注意力同眼郁動
速讀嘅常用技巧有以下呢啲：
減少視覺固定嘅數量，每睇一行唔好郁咁多次眼；
用埋周邊視力（唔係隻眼集中望住嗰啲地方）嚟睇書；
略讀係快速閱讀嘅方法。略讀講緊喺快速閱讀嘅過程當中，閱讀者要用視覺方法快速搵出文本嘅重點。略讀包括一連串嘅技巧，例如係睇咗開頭同結尾嘅資訊先，然後再將每個段落嘅第一句逐句逐句睇（因為一段嘅第一句通常會道出嗰段嘅主旨）快速噉決定邊段值得集中睇。對於某啲人嚟講，略讀似乎唔使練都會自然做到，但係好多人都要特登練先至會做到。有歐美研究指，略讀可以做到每分鐘睇 700 隻字詞，相對於正常閱讀做到嘅每分鐘 200 至 230 隻字詞左右，但係就會有損理解，尤其係如果睇緊嘅材料內藏大量嘅資訊。
後設引導係用手指指住自己睇到邊隻字詞，幫手引導對眼嘅視覺，集中睇實睇緊嗰句語句或者段落。呢種方法被指可以減低認知負荷，又可以提升記憶嘅效能。
睇文章嗰陣，唔同嘅視線郁動方法橫行文章嘅視線移動方法一橫行文章嘅視線移動方法一 橫行文章嘅視線移動方法二橫行文章嘅視線移動方法二 直行文章嘅視線移動方法一直行文章嘅視線移動方法一 直行文章嘅視線移動方法二直行文章嘅視線移動方法二

相關爭議
呢幅圖描述一個人速讀一篇德文文章嗰陣嘅眼郁動掃視。
兩個人喺度嘗試有咁快得咁快讀完一篇文。
睇埋：認知心理學
喺廿一世紀初，速讀技巧廣受認知心理學界批評：認知心理學家跟從科學方法，佢哋做咗唔少研究，嘗試驗證啲速讀技巧係咪真係有用；喺最簡單嗰種情況下，佢哋可以將受試者分做兩組，實驗組用速讀技巧睇文章，對照組唔用速讀技巧睇文章，然後研究者就量度受試者嘅表現，包括睇晒成篇文要幾耐、事後有幾能夠回想返啲字句、以及係答啱到幾多有關文章內容嘅問題... 等等。及後仲有心理學家做綜述，睇吓實驗數據整體上撐唔撐「速讀技巧係有用嘅」呢個諗法。
喺二〇一六年，有一班美國嘅心理學家撰文，佢哋綜觀速讀技巧相關嘅實驗，提到以下呢啲技巧：
消除默讀
一次過睇多過一隻字詞
用周邊視覺嚟閱讀
用唔同顏色分隔每一行字
呢班心理學家睇勻晒啲實驗證據，最後得出結論，話呢啲速讀技巧一係就無助提升閱讀速度，一係就提升到速度但損害理解同記憶。佢哋嘅勸告如下：世上冇乜嘢「神奇方法」可以令閱讀能力無端端提升。要提升睇文章嘅效率，只可以靠改進自己嘅語文能力同埋反覆練習閱讀。
竹蜻蜓

竹蜻蜓係中國傳統玩具，用竹整，可以飛上天，原理類似旋翼機。
黎峻

黎峻（英文：Kenneth Lai Chun；1992年4月24號—）係香港男藝人，經理人公司係英皇娛樂。
溫暖牌

溫暖牌係指愛人或親密嘅親人親手為自己做嘅嘢，最常見嘅係冷衫、毛巾等冬天保暖品。
2006年FIFA世界盃

2006年FIFA世界盃喺德國舉行。由國際足球協會舉辦，188支球隊經過外圍賽之後剩低32支入決賽週，進行64場比賽，決賽週喺6月9號至7月9號舉行。
決賽由法國對意大利，雙方喺上半場打成1:1平手，之後嘅下半場都冇波入，要互射十二碼嚟分勝負，最後，法國隊嘅查斯古特射失一球，意大利贏到世界盃冠軍。季軍同殿軍分別係東道主德國同葡萄牙。

 阿根廷 巴西 英格蘭 法國 德國 意大利 墨西哥 西班牙
 安哥拉 澳洲 科特迪瓦 厄瓜多爾 加納 巴拉圭 多哥 突尼西亞
 克羅地亞 捷克 荷蘭 波蘭 葡萄牙 瑞士 瑞典 烏克蘭
 哥斯達黎加 伊朗 日本 韓國 沙地阿拉伯 千里達多巴哥 美國
 塞爾維亞黑山
根據新規定，主辦國德國直接進入決賽週，上屆冠軍巴西仍然要經過外圍賽先至可以入。所以，德國入咗A組並且出席揭幕戰，而巴西就入咗F組。
呢屆世界盃有唔少球隊第一次入決賽週，例如嚟自非洲嘅球隊加納同安哥拉，南美洲嘅千里達和多巴哥，歐洲嘅烏克蘭，重有28年冇入決賽週嘅澳洲。

歐洲球隊包辦四強
揭幕戰喺6月9號舉行，德國以4–2擊敗哥斯達黎加。分組賽階段開始，32支球隊分成8組，進行24場。每組頭兩名可以進入淘汰賽階段，打16強賽事。
喺分組賽階段，所有亞洲隊伍，日本、伊朗、沙特阿拉伯同埋上屆第四名南韓全部出局。
進入淘汰賽，有部分新晉球隊打入十六強，分別係加納，烏克蘭同澳洲。
喺十六強，墨西哥、澳洲、加納分別比阿根廷、意大利同巴西淘汰。於是所有北美洲、大洋洲同非洲嘅球隊都出咗局。剩低6支歐洲同兩支南美洲嘅球隊進入八強賽。
去到八強，最後兩支南美洲球隊阿根廷同巴西又分別俾德國同法國淘汰出局，四強席位全部由歐洲球隊包辦，佢哋分別係德國、意大利、葡萄牙同法國。除咗上屆冠軍巴西爆冷出局之外，葡萄牙亦爆冷贏咗冠軍熱門英格蘭，奇蹟噉樣兩次打入世界盃，兩次都打入四強。
四強賽中，德國同葡萄牙被淘汰，進入7月9號晚舉行嘅季軍賽，德國以3:1打敗葡萄牙，成為季軍。
決賽喺7月10號舉行，意大利迎戰法國，呢場亦係法國隊隊長施丹職業生涯中嘅最後一場，上半場，法國隊喺7分鐘先由施丹射入一球領先，意大利嘅馬特拉斯喺19分鐘射入一球追成平手，雙方喺下半場至到加時都冇入波，最後要以互射十二碼分勝負。法國隊嘅大衛•查斯古特射中門楣，意大利射入晒，以5–3嘅成績成為冠軍。

「三黃一紅」事件
喺F組分組賽第二輪澳洲對克羅地亞嘅比賽中，英格蘭球證普爾喺下半場62及90分鐘分別向克羅地亞中堅施蒙歷出示黃牌，但係當出示第二張黃牌時竟然唔記得用紅牌將施蒙歷趕出場，旁證同埋第四球證亦都冇提水。結果下半場補時第3分鐘再向施蒙歷出示黃牌時先醒起要將佢紅牌趕出場。
「三黃一紅」事件成為球迷對普爾嘅笑柄，亦係世界盃目前絕無僅有嘅案例。賽後普爾宣布唔再吹國際賽事。

意大利 vs 澳洲
16強其中一場賽事：意大利對澳洲。呢場波雙方攻門場面唔少，但係就係攻極都唔入。當球迷都等待緊呢場波會進入加時嘅時候，比賽尾段意大利嘅格羅素殺入禁區跌倒，球證毫不猶疑地直指十二碼，由托迪操刀主射絕殺澳洲。不過根據慢鏡顯示，格羅素殺入禁區嗰下係明顯自己插水，澳洲球員同佢可以話係近乎零接觸。賽後西班牙球證麥甸拿備受批評。

「紐倫堡戰役」
16強其中一場賽事：葡萄牙對荷蘭，亦係呢屆世界盃出名嘅「紐倫堡戰役」。呢場波嘅焦點唔係喺場波度，而係雙方經常出現火爆鏡頭。而且俄羅斯球證艾雲諾夫時鬆時緊嘅判決亦都係令場波失控嘅原因之一。結果去到球賽後段兩隊踢得更加狼，最後更加講手，而且衝突雙方唔局限場上球員，後備席嘅球員亦都有參與衝突。結果兩個巴塞隆拿隊友雲邦賀斯同迪高先後被紅牌趕出場。之後鏡頭影到兩人坐埋一齊談論，而且都對自己俾人趕出場非常無奈。最後艾雲諾夫總共出示咗16張黃牌同4張紅牌（兩隊各兩個球員，都係兩黃一紅），係歷屆世界盃最多黃牌同最多紅牌嘅比賽。直至2022年世界盃8強荷蘭對阿根廷嘅比賽中以18張黃牌打破歷屆世界盃最多黃牌嘅記錄。

施丹頭鎚事件
施丹用頭撞向馬特拉斯心口，被紅牌趕出場。
決賽嘅加時階段，發生咗一段插曲，間接導致法國隊輸波，就係喺加時賽開賽7分鐘，施丹用頭撞向對方球員馬特拉斯嘅心口，力度非常大，馬特拉斯迅速跌低喺地上，球證伊利桑度出示紅牌將施丹驅逐離場。雖然施丹最後都因為世界盃中嘅出色表現而攞到金球獎，但係呢件事已成為咗施丹職業生涯中嘅一大污點。
事後施丹接受法國電視台訪問，佢話因為馬特拉斯曾經三次用說話侮辱佢阿媽同家姐，佢忍無可忍先至會失去理性撞向馬特拉斯；另一方面，馬特拉斯亦有接受《米蘭體育報》，話自己冇鬧施丹嘅媽媽，但暗示可能有用不雅言語挑釁施丹。事件發生後，唔同嘅新聞不停湧現，例如國際足協會長白禮達有意褫奪施丹嘅金球獎，對施丹同馬特拉斯展開紀律調查。甚至有法國律師質疑球證伊利桑度違反「唔准睇錄影帶做判決」嘅原則，要求重賽。
紀律委員會喺2006年7月20號進行，地點係國際足協總部瑞士蘇黎世。施丹被判停賽三場並罰款7,500瑞士法郎，而馬達拉斯則停賽兩場並罰款5,000瑞士法郎，由於施丹已經宣佈退役，三場停賽將以三日社會服務令代替。同時國際足協宣佈決賽期間球證並冇利用錄影帶翻睇事件經過，因此決賽唔使重賽，另外亦保留施丹當選金球獎嘅資格。

主辦權
2000年7月6號，喺瑞士蘇黎世舉行嘅國際足協執委會會議對世界盃主辦權進行投票，2006年世界盃有五個國家爭奪主辦權，分別係德國、南非、英格蘭、摩洛哥同巴西。最後一輪投票入面，德國以12票比11票贏咗南非，攞到主辦權。

比賽地點
總共有十二個球場被揀咗做決賽週嘅比賽地點。
位置
城市
球場原名
世界盃時用嘅名
擁有嘅球會
容納人數
Billie Jean

《Billie Jean》係Thriller專輯嘅第二張單曲，原本瓊絲唔鍾意呢隻歌。因為前奏太長，但佢執意要保留。呢隻歌除咗攞到格林美獎外，亦打破MTV長期以嚟嘅種族隔閡，係第一個喺MTV播MV嘅黑人歌手。
國際基督教優質音樂中學暨小學

國際基督教優質音樂中學暨小學（英文：International Christian Quality Music Secondary and Primary School，簡寫ICQM）係香港第一間音樂學校，喺九龍鑽石山蒲崗村道學校村，2003年創校。早期教職員大多數係國際音樂學校兒童合唱團嘅導師。

學校設施
學校入面有以勒音樂廳、以便以謝堂、小教堂、體藝館、七十幾間獨立琴室、三間小型演奏廳、圖書館、兩間電腦室同埋一間電子音樂創作室。

運動
ICQM喺2006年推行「五不運動」：一不藐視師長、二不打架傷人、三不粗言穢語、四不貪心偷盜、五不破壞公物；而喺2016至2017年度再加多兩條：六不惡意欺凌同七不放縱私慾。2010至2011年度推行「珍愛運動」，即係聯同「U Fire」舉辦嘅活動，喺ICQM首先試行。之後推廣到香港其他學校。

牧養主題
2010至2011年度：復興聖潔
2011至2012年度：天國文化
2013至2014年度：轉化生命 祝福社群 讓信心與夢想飛翔。
2014至2015年度：遏力追求 直奔標竿
2015至2016年度：一切都變成新的了
2016至2017年度：彼此相愛 合而為一
2022至2023年度:愛是永不止息
Aldi

Aldi喺中國大陸譯名奧樂齊，係起源自德國嘅連鎖超級市場集團，喺20個國有超過10,000間舖。
Aldi係一間源自德國嘅連鎖超市。佢提供各種日常生活所需嘅商品，包括食品、飲料、清潔用品同其他生活必需品。Aldi嘅特點係佢嘅價格相對平民化，佢通常會採用簡潔嘅店舖設計同自有品牌嘅商品，去減低成本同提供更優惠嘅價格比顧客。

歷史
Aldi嘅歷史可以追溯到1946年，當時阿爾貝特（Theo Albrecht）和卡爾·阿爾伯特（Karl Albrecht）開設了一家食品店，位於德國嘅埃森市。佢咃嘅目標係提供高質量但價錢比較平嘅嘢，去滿足戰後德國人嘅需求。
佢哋公司不停擴展，喺1961年分拆做兩間獨立嘅公司：阿爾迪（Aldi Nord）同阿爾迪南（Aldi Süd），用萊茵河做分界線。阿爾迪南由卡爾負責，總部嚮慕尼黑；而阿爾迪就由阿爾貝特家族嘅另一個成員負責，總部嚮埃森。

自家品牌
正所謂「肥水不流別人田」，做到連鎖超市咁嘅規模，自然會發展出自家品牌。Aldi都唔例外：
Specially Selected（肉類蔬果）
Everyday Essentials（食品）
Mamia（嬰兒用品）
Lacura（護理產品）
Ashfields（肉類食品）
Plant Menu（食品）
Carlos（急凍意大利薄餅）
nature's pick（蔬菜生果）
Harvest morn（餅乾粟米片）
The Fishmonger（水產）

規模
阿爾迪南同阿爾迪繼續擴張業務，喺1960年代同1970年代開設咗好多分店，喺1980年代到1990年代，他們擴展到歐洲其他國家同世界各地。
到咗2022年，兩間Aldi全球總共有超過12000分店，喺中國就有23間。
除咗Aldi，喺德國同類型嘅超市重有Lidl、Netto、Penny咁。
犀牛望月

犀牛望月，唐人傳統概念。傳說犀角好靈，可以通天，故此犀牛為吉祥之物。犀牛望月，就係望住個月。大宋同金國都非常流行犀牛望月紋，意其吉祥，升官之意。大宋邵雍寫咗夢林玄解，當中夢占有寫「犀牛渉大水、吉」。

文
犀牛望月一字，出自關尹子內五鑒依一篇，「譬犀望月、月形入角、特因識生、始有月形、而彼真月、初不在角。」關尹子依本書，喺漢之後已經失傳。依家嗰本，起原不明，估計大唐到大宋都有。個意思為犀牛望住個月，見到月嘅形同角嘅形一樣。咁佢先知月嘅月形。然而真嘅月，本來就唔喺角入面。
大明陳繼儒寫太平清話，第四卷有講，「過望則見，蓋犀牛望月之久，故感其影於角。」 後世有人化成貶義，說話犀角生喺鼻，影響到佢睇嘢，望月都唔睇唔見全貌。
亦有以犀牛望住個月，就諗成長久盼望。

紋
犀牛望月因為好意頭，所以廣泛紋喺磁器、銅鑑同錢幣上面。天上唔只有月，亦有星同雲。而犀牛就坐鎮水中，有水紋。

地
臺灣中山仔嶼有石犀牛望月，喺中上方。
不單紋飾，風水同地名亦會用上。香港有山叫犀牛望月，四川邛崍山有峯叫犀牛望月，臺灣基隆社寮有石叫犀牛望月，浙江天臺山、雲南鎮雄有景叫犀牛望月，北京昆明湖有銅像叫犀牛望月。
基本能力評估

基本能力評估（英文：Basic Competency Assessments，簡稱BCA）係香港教育統籌委員會喺2000年發佈嘅教育改革報告書裏面提出嘅改革措施之一以及全港性系統評估TSA的改良版。2017年5月4日起，小學三年級由TSA轉用BCA。由2004開始，每年六月舉行，目的係了解全港學生中英數三科嘅水平，希望可以改善學生喺呢幾科嘅能力，呢個評估唔會計學生個別嘅成績，只會用嚟評估學生整體狀況，同香港學科測驗相似。
呢篇基本能力評估係關於香港教育（包括學校）有關嘅楔位文章。你可以透過編輯或修訂增加佢嘅內容。
白頭情侶

白頭情侶（baak6 tau4 cing4 leoi5）係1966年香港劇情電影，由黃卓漢監製同導演。丁瑩、朱江、王偉、藍天同李雲嫦主演。

情節
梅海玲同宋大明訂下白頭之約，但嗰時海玲細佬急病入院，大明不惜借貴利幫海玲籌錢，但係還唔到。海玲知道咗，無奈答應嫁畀老翁古壽南幫大明還債，但大明誤會海玲貪慕虛榮。壽南喺新婚夜，知海玲委身下嫁，想送錢畀佢同大明結婚，不過大明已經走咗。
廿年後，大明出人頭地返嚟，海玲咁啱到大明屋企做女傭，二人重逢，大明出言侮辱海玲，重趕佢走。海玲好傷心，重回舊地嘅大明老友蘇炳文見到，向大明講出真相。大明揾海玲認錯，呢對白頭情侶終於再續前緣。
羅馬數字

羅馬數字係古時羅馬使嚟記數嘅方法，後嚟傳咗去歐洲，而今喺世界各地都重不時用到。
羅馬數字一共有七個，即 I（1）、V（5）、X（10）、L（50）、C（100）、D（500）同埋 M（1000）。有套規則寫晒正整數。羅馬數字冇「0」。一般認為羅馬數字只用來記數，唔係運算。
譬如今年係2024年，用羅馬數字寫就係「MMXXIV」。
另一個成日見羅馬數字嘅地方就係鐘面或者錶面，例如右圖，用嚟表示時間嘅一至十二分別寫做：
I, II, III, IV, V, VI, VII, VIII, IX, X, XI, XII

拼寫規則
重複：數字I、X、C、M重複幾次，就係佢嘅幾多倍。例如I係1，III就係3；C係100，CC就係200。
大到細係加，細到大係減：
喺大啲嘅數字右邊寫細啲嘅數字，就係大加細。例如VI就係5+1=6。
喺大啲嘅數字左邊寫細啲嘅數字，就係大減細。例如IV就係5-1=4。
左減嘅數字只可以係I、X、C。例如45要寫XLV，唔可以寫VL。
左減嘅數字唔可以超過一個位值，即係V、X可以減I，但係L、C就唔可以減I。例如99要寫XCIX（[100-10]+[10-1]），唔可以寫IC（[100-1]）。
左減嘅數字只可以一位。例如8係VIII，唔可以寫IIX。
右加嘅數字最多三位，四位就轉做左減，例如14就係XIV，唔可以寫XIIII。（有例外，睇下面）
加線乘一千：
喺羅馬數字嘅上方加條線，或者加個下標M，表示將個數字乘1000。
同樣道理，上方加兩條線，就係乘1000000=10002。
另外，亦都有5同50寫做IIIII同XXXXX，代替V同L，甚至6同60寫做IIIIII同XXXXXX，代替VI同LX嘅情況。

例外
四有時會寫IIII，唔寫IV，坊間有傳係因為IV係古羅馬神話主神朱庇特（IVPITER，古羅馬字母無J同U）嘅頭兩個字母，所以避諱，另一種講法係喺鐘錶上面四嘅另一便係八（VIII），寫IV會搞到個設計唔對稱，所以寫IIII，而事實上IIII係英式手寫傳統。
喺大細楷羅馬數字未分家之前，排版嗰陣大楷標題會用大楷羅馬數字，細楷內文用細楷羅馬數字:46。
喺英式手寫傳統，以前寫細楷i字尾嘅羅馬數字，最尾一個i會寫j，例如四係iiij，唔係iv。
檳城艷

《檳城艷》（英文：Belle in Penang）係1954年嘅一齣黑白粵語愛情片，由李鐵執導，芳艷芬、羅劍郎領銜主演。齣戲有部份嚮星架坡取景，都幾珍貴。
《檳城艷》同名主題曲係王粵生作曲填詞，芳艷芬主唱，風靡一時，歷年有唔少歌手都翻唱過，當中最出名一句歌詞係「馬來亞春色綠野景緻艷雅」，亦做咗隻歌嘅別名。

情節
教師羅仲華同歌女紅菱艷同居，被學校非議，仲華辭職，經濟拮据。仲華患急病，菱艷為咗籌醫藥費，答應仲華阿媽離開仲華。仲華出院之後周圍揾唔到菱艷，無奈之下答應同表妹結婚。點知嚮結婚嗰日，仲華揾到菱艷，表妹成全佢兩個，仲華阿媽終於都答應俾佢兩個結婚。
孫倫

孫倫（1919年9月12號—2001年11月25號）又叫做孫兆倫，廣東惠陽人氏，係香港一個電影人。
孫倫1936年入行，由場務做起，主要從事攝影，經佢手攝影嘅差唔多有200部戲，佢有份演出1966年嘅《白頭情侶》，同年導演咗《真假金蝴蝶》。
珠璣

珠璣（Chu Kea ，1920年—1988年），原名朱日川，廣東順德人，香港電影人。
珠璣十三歲入行，嚮邵醉翁嘅天一港廠做攝影同沖曬學徒。1935年加入竺清賢嘅南粵影片公司做剪接，之後擔任編劇同副導演。1941年開始做導演。1952年有份創立中聯影業公司，爾個時期係佢創作嘅黃金期。1956年離開中聯加入專門拍夏語片嘅良友公司，同時亦有為其他公司拍粵語片。1960年代曾經開過海洋、金城爾啲電影公司。
嚮1960年代，珠璣同黃岱、莫康時、龍圖、胡鵬、馮志剛、李鐵、吳回、黃鶴聲、盧雨岐幾個香港電影導演結義，合資成立十兄弟電影企業公司，重聯合拍攝創業作《錦繡天堂》，成為一時佳話。珠璣一生拍過二百五十幾部戲，係香港導演之冠。
龍圖

龍圖（Lung To，1910年—1986年10月），原名潘威林，廣東番禺人，香港電影人。
龍圖喺廣州三高中學畢業，1938年加入娛樂圈使助導同作曲。1939年編咗電影《孔雀開屏》個劇本。1941年開始做導演，自編自導咗齣粵語片《麗春花》，撞啱香港淪陷，要到1947年先至上映。淪陷嗰陣，佢曾經喺廣西幫佢個妹銀劍影嘅洛陽春劇團做劇務，重幫個妹寫咗齣劇《生紅娘》，大受歡迎，後尾佢兩次將齣劇搬上銀幕，就係1952年嘅《生紅娘三戲張君瑞》同埋1958年嘅《紅娘》。佢亦都曾經喺《人鬼恩仇》同《成家立室》客串現出。
嚮1960年代，龍圖同珠璣、黃岱、莫康時、胡鵬、馮志剛、李鐵、吳回、黃鶴聲、盧雨岐幾個香港電影導演結義，合資成立十兄弟電影企業公司，重聯合拍攝創業作《錦繡天堂》，成為一時佳話。
莫康時

莫康時（1908年12月25號—1969年4月15號）又叫做莫奇，廣西藤縣人，香港編劇名導演。
莫康時喺廣州通志小學讀書，著名電影人李應源係佢小學同學，亦都係佢後來嘅長期編導合作拍檔。佢後來喺上海滬江大學法律系畢業，早年加入上海大長城影片公司寫劇本。1935年來香港幫鳳凰影業公司做導演，之後喺南京做過劇院經理，又幫荷里活影片公司做過翻譯，重加入過國民政府中宣部。
1939年，莫康時來香港，幫李應源做編劇，第二年執導仍第一部粵語片－《大地回春》。香港淪陷後，莫康時走返內地。1946年，佢移居香港，香港戰後嘅第一部電影《情燄》就係佢導演。
嚮1960年代，莫康時同黃岱、珠璣、龍圖、胡鵬、馮志剛、李鐵、吳回、黃鶴聲、盧雨岐九個香港電影導演結義，合資成立十兄弟電影企業公司，重聯手導演創業作《錦繡天堂》，成為一時熱話。莫康時以喜劇見稱，拍過一百六十幾部粵語片同國語片，最後一部導演嘅戲係《多情高竇貓》。
莫康時第一任太太係粵劇花旦陸小仙，第二任太太淑子亦都係粵語片明星，佢個仔莫家倫亦都做過童星。
莫康時喺1969年過身，《成家立室》就係九位結拜導演為咗紀念佢而合作拍攝。
白羊宮

白羊宮（粵拼：baak6 joeng4 gung1）係占星術黃道十二宮入面嘅第１宮，黃經由0°去到30°。白羊宮喺希臘傳統係指綿羊，呢樣嘢原本對應嘅星座係白羊座，不過因為歲差，而家已經移咗去雙魚座。太陽喺每年嘅3月21號前後去到白羊宮，嗰陣時係太陽節氣嘅春分，所以春分點又叫白羊宮第一點，而白羊宮喺太陽節氣係由春分之後去到穀雨，日期大約係每年嘅3月21號去到4月19號。

黃道十二宮
黃道十二宮裡面嘅星座，順序依次係：
♈︎ 白羊宮；
♉︎ 金牛宮；
♊︎ 雙子宮；
♋︎ 巨蟹宮；
♌︎ 獅子宮；
♍︎ 處女宮；
♎︎ 天秤宮；
♏︎ 天蠍宮；
♐︎ 射手宮；
♑︎ 摩羯宮；
♒︎ 水瓶宮；
♓︎ 雙魚宮。

象徵
白羊宮嘅代表係羊角，亦都代表住春天植物破土而出嘅形態，守護星（中文：行星 (占星術)#占星十二星座與宮位的主星）係代表戰神（中文：戰神#不同神話的戰神）瑪斯（原型係希臘神祇阿雷斯）嘅火星，代表金屬係鐵，紅色係代表顏色，亦都代表位人嘅頭部同埋BB時期。太陽係白羊宮嘅擢升守護星（呢個同也門占星學（中文：也門占星學）嘅附庸星一樣）。
白羊宮同獅子宮仲有人馬宮都屬於占星學裡面依照亞里士多德時期認為構成宇宙嘅４元素說裡面嘅４分類法入面嘅火象星座，意象係溫度最高嘅火焰頂部；呢個係占星學入面嘅３分類法，本位、固定、變動入面嘅本位星座（又叫主導星座）；天秤宮喺占星學入面嘅二分類法中係陰陽裡面嘅陽性星宮（中文：陽性星宮）。

符號編碼
白羊宮嘅符號係♈，呢個符號編碼記載喺雜項符號（中文：雜項符號 (Unicode區段)#區段字符表）。
U+2648 ♈ aries
布拉格

布拉格（捷克文：Praha；萬國音標：[ˈpraɦa]，讀似布喇哈；中文名可能來自德文 Prag 或者匈牙利話 Praga）係捷克共和國首都，亦都係呢國最大城市。個城響中波希米亞壁打化河（Vltava）側邊，2023年人口有135萬幾。不過估計另外仲有幾十萬人無登記到做居民。
布拉格有好多花多，百塔城同金城係其中兩個。870年起嘅布拉格城堡，係世界上最古老城堡，亦都係呢個城歷史嘅起點。呢個歷史名城1992年列入世界遺產。

人口
根據2011年普查，布拉格嘅官方人口數字係130萬左右，但係真正嘅人口比呢個數仲高好多。根據城市一帶嘅流動電話移動嘅資料，布拉格嘅真正人口接近190萬或200萬，另外有30萬至40萬人喺平日往返布拉格返工、返學或者做生意。
著錯舅爺鞋

《著錯舅爺鞋》（粵拼：zoek3 co3 kau5 zai2 haai4，英文：The Unsuitable Brother-in-Law）係一齣1956年嘅港產黑白粵語戲曲喜劇，黃岳導演，鄧碧雲、羅劍郎、歐陽儉主演。

情節
何劍華想幫家姐劍影搵個男朋友，借住請男藝人搵人選，李碧為咗親近劍華，於是女扮男裝應徵男藝人，竟然被揀中，搞出一連串笑話。
一屍五命案

《一屍五命案》（粵拼：jat1 si1 ng5 ming6 on3，英文：One Murder, Five Deaths，又叫做Five Murders）係一齣1963年嘅港產黑白粵語警匪片，屠光啟導演，丁瑩、張儀、姜中平主演。

情節
殷太被殺，探長懷疑係殷家人殺嘅，要求班人留喺大宅，唔准離開。點知大宅接續發生命案，商家仔女相繼被殺，剩低殷志蘭。探長暗中設下圈套引個兇手出嚟，揭發咁多單命案嘅真相。
吳回

吳回（Ng Wui，1912年12月3號—1996年3月1號），原名吳耀民，係香港粵語片導演及演員。老婆係粵語片演員葉萍。
佢一共做咗多過200部電影，其中喺1950年代至1960年代嘅作品最為出名。
夜半槍聲

《夜半槍聲》（英文：Gunshot at Midnight）係聯華影業公司喺1932年嘅一部默片。由關文清執導，主要演員有吳楚帆、黃曼梨、唐醒圖、李鐵、何大傻、胡藝星、陳武揚。
李鐵

李鐵（1913年1月3號—1996年9月26號）原名李毓楨，筆名孟江龍，廣東中山人氏，係香港1930—80年代嘅一個導演。
孫倫1932年參加演出默片《夜半槍聲》，開始進入電影圈。1936年導演咗第一戲《六十六號屋》，第二年憑《人生曲》成名，吳楚帆就係憑呢部戲喺香港得到「電影皇帝」嘅稱號。孫倫亦都係一個出色嘅編劇，《檳城艷》同《橫刀奪愛》嘅編劇孟江龍其實就係佢本人。孫倫導演嘅作品超過80部，亦有份參加幕前演出，幕後嘅編劇、監製，同時亦係一個出品人。
李鐵曾經自組寶鷹影業公司，之後又同莫康時、黃岱、珠璣、龍圖、胡鵬、馮志剛、吳回、黃鶴聲、盧雨岐九個香港電影導演結義，合資成立十兄弟電影企業公司，重聯合導演創業作《錦繡天堂》，成為一時熱話。
層遞

層遞，又叫遞進，係種修辭手法，即係指順住次序排幾個，含有比例關係嘅嘢 嘅子句。比例關係可以係大細、遠近、高低、強弱、重要性等。
層遞將意思一重又一重噉展現出來，可以將論點闡述得更為精細透徹，促成文章氣勢嘅流動順暢，令到說理或者敘事有一氣呵成嘅效果。
層遞成日會同頂真、排比一齊用。

遞升
遞升係指將一樣嘢，由小嘅數到去大嘅，例如由細至大、由少至多、由低至高、由近至遠等等。

例子
一而十，十而百，百而千，千而萬。
一比十細，十比百細，百比千細，千比萬細，如果由一數到萬，咁就係遞升入面嘅「由細至大」。

遞降
遞降就同遞升倒轉，係指將一啲野，由大嘅數到去細嘅，例如由大至細、由多至少、由高至低、由遠至近等，甚至連路線都係可以用遞降。

例子
古之欲明明德於天下者，先治其國；欲治其國者，先齊其家；欲齊其家者，先修其身；欲修其身者，先正其心；欲正其心者，先誠其意；欲誠其意者，先致其知。
國家係最重要嘅，所以放響最前；其後嘅嘢係跟次序咁數落去，呢個就係遞降入面嘅「由大至細」。
第七號司機

《第七號司機》（粵拼：dai6 cat1 hou6 si1 gei1，英文：Driver No. 7）係一齣1958年嘅港產黑白粵語劇情片，張瑛、謝虹聯合導演，張瑛、吳楚帆、夏萍、石堅主演。

情節
舞女張潔英同太子蔭借咗貴利冇錢還，唔肯接客俾人追，好彩巴士司機方偉同李權出手相救，方偉、李權同時鍾意潔英。潔英結婚嗰日，方偉為咗救李權，被車撞斷腳...........
波杜基林特

波杜基林特（英文：FK Bodø/Glimt）係挪威諾蘭一間職業足球球會，依家踢緊挪威超級足球聯賽。
馬西嶺站

馬西嶺站（英文：Marsiling MRT Station，代號：NS8）係星加坡地鐵南北綫嘅地鐵站，1996年2月10號啟用。
油池站

油池站（英文：Yew Tee MRT Station，代號：NS5）係星加坡地鐵南北綫嘅地鐵站，1996年2月10號啟用。